देश के शेयर बाजार आज सपाट खुले और सपाट ही बंद हुए. फर्क बस इतना रहा कि बाजार लाल रंग में खुले थे और हरे निशान के साथ बंद हुए. कारोबार के दौरान बाजार में कुछ सुधार देखा गया था लेकिन यह सुधार ज्यादा देर तक नहीं रुक पाया और बाजार फिर नीचे आ गया. शाम को सेंसेक्स 19 अंक ऊपर 35490 पर बंद हुआ जबकि निफ्टी 6 अंक ऊपर 10769 पर बंद हुआ.
निफ्टी में आज टाटा मोटर्स के शेयरों में 4.44 प्रतिशत की गिरावट देखी गई है. टाटा मोटर्स के शेयरधारकों को आज काफी नुकसान हुआ. इसके बाद रिलायंस के शेयरों में निवेशकों को घाटा हुआ. रिलायंस के शेयर 2.63 प्रतिशत तक गिरे. अन्य प्रमुख गिरने वाले शेयरों में टाटा स्टील, सिपला और बजाज फाइनेंस रहे.
वहीं निफ्टी में आज ग्रासिम, हिंडाल्को, कोल इंडिया, एशियन पेंट्स के शेयरों में अच्छा उछाल देखा गया.
अमेरिका एवं उसके व्यापारिक साझेदार देशों के बीच व्यापार मोर्चे पर टकराव बढ़ने की आशंकाओं के चलते स्थानीय शेयर बाजार में शुरुआती कारोबार में गिरावट रही थी. वैश्विक बाजारों में तेज गिरावट और निवेशकों के सौदे घटाने से बंबई शेयर बाजार का सेंसेक्स सूचकांक 132 अंक गिरा था. ब्रोकरों ने कहा कि गुरुवार को जून डेरिवेटिव्स अनुबंधों के समाप्त होने के चलते निवेशकों के सौदे घटाने से भी शेयर बाजार पर दबाव पड़ा था.
बंबई शेयर बाजार का 30 शेयरों पर आधारित संवेदी सूचकांक शुरुआती कारोबार में 132.26 अंक यानी 0.37 प्रतिशत गिरकर 35,338.09 अंक पर रहा था. सोमवार के कारोबारी सत्र में सेंसेक्स 219.25 अंक गिरकर बंद हुआ था. वहीं , नेशनल स्टॉक एक्सचेंज का निफ्टी भी शुरुआती दौर में 29.90 अंक यानी 0.27 प्रतिशत गिरकर 10,732.55 अंक पर रहा था. अस्थायी आंकड़ों के मुताबिक , सोमवार को घरेलू संस्थागत निवेशकों ने 86.22 करोड़ रुपये के शेयर बेचे जबकि विदेशी पोर्टफोलियो निवेशकों ने 198.68 करोड़ रुपये के शेयर खरीदे थे.
अमेरिकी बाजार में गिरावट के बाद अन्य एशियाई बाजारों में भी गिरावट का रुख देखने को मिला था. हांगकांग का हेंग सेंग सूचकांक 0.92 प्रतिशत गिरा जबकि शंघाई कंपोजिट सूचकांक शुरुआती कारोबार में 0.83 प्रतिशत गिरा. जापान का निक्केई सूचकांक भी 0.30 प्रतिशत गिरा. अमेरिका का डाउ जोंस इंडस्ट्रियल एवरेज कल कारोबार की समाप्ति पर 1.33 प्रतिशत गिरकर बंद हुआ था.
Get Breaking news, live coverage, and Latest News from India and around the world on NDTV.com. Catch all the Live TV action on NDTV 24x7 and NDTV India. Like us on Facebook or follow us on Twitter and Instagram for latest news and live news updates.
hin_Deva hin_Deva hin_Deva hin_Deva hin_Deva hin_Deva eng_Latn